ДИРЕКТИВА (ЕС) 2015/1139 НА КОМИСИЯТА
от 13 юли 2015 година
за изменение на Директива 2012/9/ЕС по отношение на срока за нейното транспониране и края на преходния период
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2001/37/ЕО на Европейския парламент и на Съвета от 5 юни 2001 г. за сближаване на законовите, подзаконовите и административните разпоредби на държавите членки относно производството, представянето и продажбата на тютюневи изделия (1), и по-специално член 9, параграф 2 от нея,
като има предвид, че:
(1)
Приложение I към Директива 2001/37/ЕО, където се предвижда списъкът с допълнителни предупредителни надписи, отнасящи се за здравето, които следва да се използват върху всяка опаковка на тютюневите изделия в съответствие с член 5, параграф 2, буква б) от посочената директива, беше заменено с Директива 2012/9/ЕС на Комисията (2). В член 2 от Директива 2012/9/ЕС, изменена с Директива 2014/39/ЕС (3), 28 март 2016 г. се определя като краен срок за транспонирането ѝ от държавите членки, а 28 март 2018 г. - като краен срок за приключване на преходния период, предвиден в член 3 от посочената директива.
(2)
В Директива 2014/40/ЕС на Европейския парламент и на Съвета (4), с която се отменя Директива 2001/37/ЕО, считано от 20 май 2016 г., се предвижда, че на всяка потребителска опаковка, както и на всяка външна опаковка на тютюневи изделия за пушене се поставят комбинирани предупредителни съобщения, отнасящи се за здравето, които включват един от текстовите предупредителни надписи от списъка в приложение I към Директива 2014/40/ЕС, и съответстваща цветна снимка от галерията с изображения в приложение II към посочената директива. Текстовите предупредителни надписи в приложение I към Директива 2014/40/ЕС са идентични с предвидените в приложение I към Директива 2001/37/ЕО, изменена с Директива 2012/9/ЕС. В член 29 от Директива 2014/40/ЕС 20 май 2016 г. се определя като краен срок за транспонирането ѝ от държавите членки, а в член 30 от Директива 2014/40/ЕС 20 май 2017 г. се определя за краен срок на преходния период.
(3)
Целесъобразно е да се удължи срокът за транспониране на Директива 2012/9/ЕС от 28 март 2016 г. на 20 май 2016 г., за да се хармонизират сроковете за транспониране на новите текстови предупредителни надписи, предвидени в посочената директива, и комбинираните предупредителни съобщения, въведени с Директива 2014/40/ЕС. Необходимо е също така да се хармонизира преходният период, предвиден в Директива 2012/9/ЕС, с преходния период, предвиден в Директива 2014/40/ЕС.
(4)
Мерките, предвидени в настоящата директива, са в съответствие със становището на комитета, създаден съгласно член 10, параграф 1 от Директива 2001/37/ЕО,
ПРИЕ НАСТОЯЩАТА ДИРЕКТИВА:
Член 1
Директива 2012/9/ЕС се изменя, както следва:
1)
В член 2, параграф 1 „28 март 2016 г.“ се заменя с „20 май 2016 г.“.
2)
В член 3 „28 март 2018 г.“ се заменя с „20 май 2017 г.“.
Член 2
Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
Член 3
Адресати на настоящата директива са държавите членки.
Съставено в Брюксел на 13 юли 2015 година.